*Tämä artikkeli käsittelee valokuvaajia. Sanan muita merkityksiä on lueteltu täsmennyssivulla.*
Valokuvaaja vaanii julkimoa.
**Paparazzi** on valokuvaaja, joka ottaa kuvia kuuluisista henkilöistä sekä heidän julkisessa että yksityisessä elämässään. Nimitystä käytetään usein kielteisessä mielessä. Paparazzit ovat yleensä freelancer-kuvaajia, jotka myyvät ottamiaan kuvia lehdille. Erityisesti keltainen lehdistö saattaa maksaa yksittäisistä kuvista huomattavan suuria palkkioita.

Paparazzi-ilmiö syntyi 1950-luvun lopun Roomassa, kun populaarilehdistö kyllästyi aseteltuihin ja siloteltuihin julkisuuden henkilöiden muotokuviin. Kuvajournalismiin haluttiin piristysruisketta vaatimalla kuvaajilta aitoja ja yllätyksellisiä tilannekuvia. Kuvaajien taktiikaksi muodostui saada kuuluisuuksista hätkähdyttäviä kuvia vaikka provosoimalla heitä.

Paparazzi saa kohteeltaan löylytyksen.
Monet julkisuuden henkilöt pitävät paparazzivalokuvaajien kohteeksi joutumista vastenmielisenä, mutta jotkut tosielämän tilanteelta vaikuttavat paparazzimaiset valokuvat on lavastettu yhteistyössä kuvan kohteen kanssa. Tällöin kuvaaja ja kuvattava jakavat kuvista saamansa palkkion, joka voi olla miljoonaluokkaa. Kuvat saattavat sisältää mainontaa tai tuotesijoittelua: henkilö kuvataan uutuuspuhelin kädessä, asioimassa tietyssä liikkeessä tai syömässä tiettyä ruokaa, ja kun kuvat sitten leviävät mediassa, saa yritys huomiota tuotteelleen ja maksaa tähdelle palkkion. Julkisuuden henkilöt palkkaavat paparazzeja myös kontrolloidakseen imagoaan. 

Sana *paparazzi* on monikkomuoto italian kielen sanasta *paparazzo*, "isä raketti". Ohjaaja Federico Fellini alkoi elokuvansa *Ihana elämä* kuvauksissa kutsua tällä nimellä erästä kuvaajaa, joka odotti kiihkeästi lapsensa syntymää ja ryntäsi aina välillä kuvauksista pois. Kuvausten mittaan sanalla alettiin kutsua myös elokuvassa esiintyvää lehtikuvaajahahmoa.

Suomessa paparazzi-kuvia julkaistaan varsin vähän, johtuen paljolti vahvasta yksityisyyden suojasta, joka määrittää kotirauhan piirissä olevien alueiden kuvaamisen rikoslaissa rangaistavaksi *salakatseluksi*. Paparazzikuvia ovat julkaisseet esimerkiksi *Seiska*- ja *Hymy*-lehdet.

Vuonna 2021 Suomessa toimii yksi ammattimainen paparazzivalokuvaaja, Panu Hörkkö, joka työskentelee *Seiskalle*.

Lähteet
-------

1. 1 2 3  Kuutti, Heikki ja Puro, Jukka-Pekka: *Mediasanasto*. Jyväskylä: Atena, 1998. ISBN 951-796-094-8.
2. ↑  Iida Kantola: Julkkisten keskuudessa rehottaa häikäilemätön tapa, josta vain harva tietää – paparazzikuvat eivät olekaan sitä, miltä näyttää *Ilta-Sanomat*.  1.8.2019. Viitattu 31.8.2019.
3. ↑  Darla Murray: A Paparazzo Explains How Staged Celebrity Photos Really Work *Cosmopolitan*.  16.6.2016. Viitattu 31.8.2019. (englanniksi)
4. ↑  Nyt.fi: Federico Fellinin elokuva Ihana elämä keksi sanan paparazzi – ja aiheutti pysyvän vitsauksen Roomaan, kun turistit pyrkivät uimaan Trevin suihkulähteeseen *Helsingin Sanomat*.  10.12.2017. Viitattu 11.12.2017.
5. ↑  Media | Seiskan Panu Hörkkö on Suomen pelätyin viihdetoimittaja ja maamme lähes ainoa paparazzi – Nyt hän kertoo, mitä skuuppeja hän ei ole tehnyt mielellään *Helsingin Sanomat*.  7.11.2021. Viitattu 8.11.2021.

Aiheesta muualla
----------------

* Kuvia tai muita tiedostoja aiheesta **Paparazzi** Wikimedia Commonsissa